Inforatge fa balanç de 2023: any extremadament càlid i molt sec
16 de Gener de 2024

• L'any que acaba d'acabar es va registrar una màxima a l'Eliana de 45,6 graus el 10 d'agost.

Inforatge acaba de fer públic un balanç meteorològic de l'Eliana corresponent a l'any 2023. En ell es desprén que ha sigut un any extremadament càlid i molt sec, on l'escassetat de les precipitacions i les altes temperatures han sigut la nota dominant durant diversos períodes.

Quant a la calor, el rècord anual es va produir el 10 d'agost quan els termòmetres van arribar als 45,6 graus en el municipi. La mitjana de les temperatures al llarg de l'any va ascendir en 1,4 graus sobre la d'anys anteriors, registrant-se 80 nits amb mínimes tropicals, per damunt dels 20 graus, i 36 dies amb màximes de més de 32 graus. La mínima més baixa es va registrar el 2 de febrer amb 0,2 graus.

Quant a la pluja, a l'Eliana es van recollir al llarg de 2023 un total de 276 litres per metre quadrat, un 48% menys de la mitjana en períodes anteriors. El 70% d'aquesta pluja es va registrar els mesos de juny i setembre, sent aquest últim el mes amb més pluja en acumular-se un total de 132 litres per metre quadrat. El dia 3 de setembre va ser el més plujós de l'any amb 42 litres per metre quadrat. El mes d'abril no va caure ni una sola gota a l'Eliana.

El vent també va ser protagonista, especialment el 2 de novembre amb ratxes de 71 km/hora.

Inforatge és una empresa valenciana que ofereix informació meteorològica professional per a ajuntaments, organismes i empreses, seguint l'evolució del temps cadascun dels 365 dies a l'any per a previndre i avisar en temps real i directament de qualsevol situació que puga afectar la localitat, duent a terme un projecte de servei públic orientat a ajuntaments i ciutadania en general.

En cadascun dels ajuntaments que disposa d'aquest servei, l'Eliana entre ells, s'instal·la una estació meteorològica professional que transmet totes les dades registrades de manera ininterrompuda i en intervals de tan sols 1 minut. Totes les estacions municipals adherides al projecte conformen una important base de dades de consulta en temps real.